*****

ΚΑΝΟΝΙΣΜΟΣ (ΕΟΚ) αριθ. 2691/84 ΤΗΣ ΕΠΙΤΡΟΠΗΣ

της 24ης Σεπτεμβρίου 1984

για την τροποποίηση του κανονισμού (ΕΟΚ) αριθ. 2267/84 για την πρόβλεψη χορήγησης ενίσχυσης, που προκαθορίζεται κατ' αποκοπή, στην ιδιωτική αποθεματοποίηση σφαγίων, ημιμορίων σφαγίου, οπισθίων, και εμπροσθίων τεταρτημορίων, στον τομέα του βοείου κρέατος

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του βοείου κρέατος (1), όπως τροποποιήθηκε τελευταία από την πράξη προσχώρησης της Ελλάδας, και ιδίως το άρθρο 6 παράγραφος 5 στοιχείο β) και το άρθρο 8 παράγραφος 2,

Εκτιμώντας:

ότι οι ορισμοί σφαγίου και ημισφαγίου καθορίζονται στο άρθρο 2 παράγραφος 1 του κανονισμού (ΕΟΚ) αριθ. 1208/81 του Συμβουλίου της 28ης Απριλίου 1981 περί θεσπίσεως κοινοτικής κλίμακος κατατάξεως σφαγίων των χονδρών βοοειδών (2)· ότι, ωστόσο, λαμβανομένης υπόψη της τακτικής που ακολουθούν ορισμένα κράτη μέλη, πρέπει, για την εφαρμογή του κανονισμού (ΕΟΚ) αριθ. 2267/84 της Επιτροπής (3), να γίνουν αποδεκτές κοπές που περιλαμβάνουν ακόμη το μαστικό λίπος·

ότι, για να καταστεί ευκολότερη η ταυτόχρονη εφαρμογή του καθεστώτος ενίσχυσης στην ιδιωτική αποθεματοποίηση και του καθεστώτος της εκ των προτέρων χρηματοδότησης των επιστροφών που προβλέπεται στο άρθρο 6 του κανονισμού (ΕΟΚ) αριθ. 2267/84, πρέπει να προβλέπεται ότι, για σύμβαση αποθεματοποίησης που περιλαμβάνει περισσότερες παρτίδες, κάθε μία από τις παρτίδες μπορεί να αποτελεί χωριστά αντικείμενο της δήλωσης πληρωμής που αναφέρεται στο άρθρο 2 του κανονισμού (ΕΟΚ) αριθ. 798/80 της Επιτροπής της 31ης Μαρτίου 1980 περί των λεπτομερειών εφαρμογής όσον αφορά την προκαταβολή των επιστροφών κατά την εξαγωγή και των θετικών νομισματικών εξισωτικών ποσών για τα γεωργικά προϊόντα (4), όπως τροποποιήθηκε τελευταία από τον κανονισμό (ΕΟΚ) αριθ. 1663/81 (5)·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Βοείου Κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 2267/84 τροποποιείτα ως εξής:

1. Στο άρθρο 2 προστίθεται η ακόλουθη παράγραφος 3:

«3. Για την εφαρμογή του παρόντος άρθρου, τα σφάγια και ημισφάγια κόβονται σύμφωνα με το άρθρο 2 παράγραφος 1 του κανονισμού (ΕΟΚ) αριθ. 1208/81 του Συμβουλίου (1). Εντούτοις, τα σφάγια και ημισφάγια μπορούν να κοπούν με το μαστικό λίπος.

(1) ΕΕ αριθ. L 123 της 7. 5. 1981, σ. 3.»

2. Στο άρθρο 6 προστίθεται η ακόλουθη παράγραφος 3:

3. Για την εφαρμογή της παραγράφου 1, όταν η σύμβαση ιδιωτικής αποθεματοποίησης συνάπτεται για ποσότητα που αποτελείται από περισσότερες παρτίδες, που εισέρχονται στην αποθεματοποίηση σε διαφορετικές ημερομηνίες, κάθε μία από τις παρτίδες μπορεί να αποτελέσει αντικείμενο ιδιαίτερης δήλωσης πληρωμής. Η δήλωση πληρωμής που αναφέρεται στο άρθρο 2 του κανονισμού (ΕΟΚ) αριθ. 798/80 υποβάλλεται για κάθε παρτίδα την ημέρα της εισόδου της στην αποθεματοποίηση.

Θεωρείται ως «παρτίδα» ποσότητα που εισέρχεται στην αποθεματοποίηση σε συγκεκριμένη ημέρα».

Άρθρο 2

Ο παρών κανονισμός αρχίζει να ισχύει στις 25 Σεπτεμβρίου 1984.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 24 Σεπτεμβρίου 1984.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 148 της 28. 6. 1968, σ. 24.

(2) ΕΕ αριθ. L 123 της 7. 5. 1981, σ. 3.

(3) ΕΕ αριθ. L 208 της 3. 8. 1984, σ. 31.

(4) ΕΕ αριθ. L 87 της 1. 4. 1980, σ. 42.

(5) ΕΕ αριθ. L 166 της 24. 6. 1981, σ. 9.